Aniche wichtiche Ereigniss von da Weana Revoluteaun, de wo vuam End vom Juni ståttgfundn haum, wean direkt augsprochn: So is in Ultra sei Red aun de Krähwinkla a Persiflasch von da Red vom Adolf Fischhof im Hof vom Niedaöstarreichischn Laundhaus; de Vakündung vom Konstetuteaunspatent duach an berittanan Botn in Ultra sein Auftritt ois „Europäischer Freyheits- und Gleichheitscommissär“, de Straßnkrawäu, bsundas de Kåtzenmusi füan Buagamasta, sowia de Vatreiwung von de Ligoriana san in Wean wiakli a so passiat. Im Traam vom Buagamasta wean da Ausbruch von da Revoluteaun aum 13.xa0März und de Stuampeteteaun vom 15.xa0Mai, sowia de Niedaschlågung vom Aufstaund gschüidat. Da dritte Traam – mitn russischn Mületäa ois Höifa von da Reakteaun – is åb da zweitn Vuastöllung zwegn de Publekumsprotest gstrichn wuan. De wichtiche Roin von de Studentn (de wo beim Nestroy vakleidete Fraun und Madln san, weus jå in Krähwinkel ka Uneveasetät gibt) entspricht duachaus denan eahnan Eisåtz in da revoluteonäan Nateonäugarde und in Vateidigungskaumpf gengan Füaschtn Windisch-Graetz.